নিজস্ব প্রতিবেদন : কলকাতা পুরসভার ১১৭ নম্বর ওয়ার্ডের উপনির্বাচনে জয়ী হলেন তৃণমূল প্রার্থী অমিত সিং। তাঁর প্রাপ্ত ভোট ৭ হাজার ৯২৬। ৫ হাজার ৪৮২ ভোটের ব্যবধানে জয় হাসিল করে নিয়েছেন তিনি। ফলাফলের নিরিখে দ্বিতীয় স্থানে শেষ করেছেন বিজেপির সোমনাথ বন্দ্যোপাধ্যায়।  তাঁর প্রাপ্ত ভোট ২ হাজার ৪৪৪। তৃতীয় স্থানে রয়েছেন সিপিএম প্রার্থী অমিতাভ কর্মকার। তিনি পেয়েছেন ১ হাজার ১১টি ভোট। কংগ্রেস প্রার্থী প্রভিষেক সিং-এর ঝুলিতে গিয়েছে মাত্র ৪৩৬টি ভোট। ২০১৬ সালে তৎকালীন কাউন্সিলর শৈলেন দাশগুপ্তর মৃত্যু হয়। তাঁর মৃত্যুর পর থেকে দীর্ঘ প্রায় ২ বছর আসনটি ফাঁকা-ই পড়েছিল। রবিবার সেখানে উপনির্বাচন হয়। রবিবার সকাল ৭টা থেকে দুপুর ৩টে পর্যন্ত চলে ভোটগ্রহণ প্রক্রিয়া। ভোটগ্রহণ হয় ২১টি বুথে। ১১৭ নম্বর ওয়ার্ডে মোট ভোটার সংখ্যা ১৮ হাজার ৮৯৩। ভোট পড়ে প্রায় ৬৩.৫ শতাংশ। উপনির্বাচনের ফলাফল বেরনোর পর দেখা যায় বিজেপি প্রার্থী দ্বিতীয় স্থানে থাকলেও, অনেকাংশে কমেছে প্রাপ্ত ভোটের পরিমাণ। আগের বারের চেয়ে দেড় হাজারের বেশি কমেছে ভোট। একনজরে ২০১৫ সালের উপনির্বাচনের ফলাফল-তৃণমূল ৬০০২
বিজেপি ৪০২৬
বাম ২৬০০
কংগ্রেস ৩৭০ যদিও ভোট কমার কথা মানতে নারাজ বিজেপি নেতা সায়ন্তন বসু। তাঁর বক্তব্য, উপনির্বাচনে সব সময়ই শাসকদল সুবিধাজনক অবস্থানে থাকে। তাঁর অভিযোগ, শাসকদলের সন্ত্রাসে আতঙ্কের পরিবেশ তৈরি হয়েছিল। অনেক বুথে এজেন্ট পর্যন্ত বসানো যায়নি।